Den prøyssiske nasjonalforsamlingen

Den prøyssiske nasjonalforsamlingen   var en kortlivet nasjonalforsamling i kongeriket Preussen etter marsrevolusjonen i Tyskland i 1848. Oppgaven var å utforme en forfatning for Preussen. Forsamlingens vedtak om en forfatning, kalt «Charte Waldeck», ble avvist av regjeringen. Isteden innførte Fredrik Wilhelm en oktrojert forfatning.

 Valgordning 
Regjeringen utlyste  den 11. april 1848 valg til nasjonalforsamlingen. Stemmerett hadde alle menn som på valgdagen hadde fylt 24 år, og ikke var fradømt sine borgerlige rettigheter. Personer som mottok sosialtrygd var utelukket fra valget. Valget var indirekte i den forstand at det ble valgt valgmenn som igjen valgte representanter til nasjonalforsamlingen.

 Møter 
Den prøyssiske nasjonalforsamlingen møttes første gangen fra 22. mai 1848 som var fire dager etter at Frankfurtparlamentet hadde sammentrådt i Frankfurt. Den prøyssiske forsamling holdt inntil september 1848 sine møter i bygningen til Sing-Akademie zu Berlin bak Neue Wache. Fra september til november møttes den i Schauspielhaus ved Gendarmenmarkt. 

Den 5. november 1848 ga regjeringen ordre om å utvise den prøyssiske nasjonalforsamlingen til Brandenburg an der Havel, og den 5. desember 1848 ble den oppløst ved et kongelig dekrét.

Den forfatningen forsamlingen vedtok, også kalt «Charte Waldeck» etter hovedforfatteren Benedikt Waldeck, ble avvist av regjeringen. Flere av bestemmelsene fra Charte Waldeck kom imidlertid med i kong Fredrik Vilhelms oktrojerte forfatning. Denne trådte i kraft først i 1850.
 Fotnoter 

 Referanser 

Kategori:Preussens historie
Kategori:Etableringer i 1848
Kategori:Opphør i 1848
Kategori:1848 i Tyskland
Kategori:Fredrik Vilhelm IV av Preussen
Kategori:1800-tallet i Berlin